今á日咱大家tī chia就是beh紀念四十外冬前，發生tī咱台灣故鄉歷史上第一悽慘二二八事件。咱ê胸前攏掛一蕊白花，就是kā伊紀念、kā伊懷念、kā伊疼惜ê意思。紀念就是無beh放hō͘ bē記得。有人來美國thàn錢，真拍拚，taⁿ錢mā thàn著ah，事業學業mā成功ah，就kā台灣過去悽慘ê歷史，khǹg tiàm kha-chiah-phiaⁿ，kā伊bē記了了。
二二八以來四十六冬，台灣人猶生活tī白色恐怖ê陰影ê內面。二二八hō͘真chē台灣青年ê理想、熱情、kap創造新天地ê抱負，soah變作親像美國ê冬天，結冰tī hia、凍死tī hia。但是咱今á日來chia出席大會ê父老兄弟姊妺，m̄是這款人。咱ê心猶活teh，咱m̄甘願kā伊放hō͘ bē記得。Ta̍k年ê 二二八若到，tō親像基督徒tú著禮拜日，khoân-khoân leh就來教會，攏m̄敢kā bē記得。今á日咱就是用這款心情來參加。
今á日tī chia ê兄弟姊妹，當二二八發生ê時，厝裡並無死人，但是咱來參加這個會，作追思悼念ê禮拜，就是因為知影所有tī台灣ê人，無論是河洛、客家、原住民，甚至中國大陸來ê人，攏是二二八ê犧牲者，攏是中國獨裁統治者手下ê犧牲者。經過四十幾冬，二二八已經變作咱「台灣民族」ê大事件，已經無人敢講二二八kap我無關係。
最近tī咱台灣，尤其是hia ê無經過二二八慘案經驗ê台灣新生代，in攏比二二八koh khah二二八。Tī咱ê前輩猶teh驚惶驚死ê今á日，in已經先踏一步，將二二八ê火點hō͘ to̍h，傳遍tī全台灣ê街頭巷尾。咱tī美國ê台灣人猶teh驚死驚死ê時陣，二二八ê消息tī咱ê故鄉台灣，已經是tùi阿公、阿媽、到小學生mā會知ê代誌。四十幾冬來tī學校，冊無寫二二八，老師mā無教二二八，若講二二八就會hō͘國民黨掠去關、去酷刑，今á日怎樣情形會變hiah chē？我想來想去，只有想著一個理由：「人teh作，天teh chhiâu 」。Hia ê殺人放火ê兇犯，想講世間人已經bē記得了了lah ê時，上帝有teh看，祂是公義ê上帝。這個公義ê上帝活tī咱ta̍k人ê心內，hō͘咱m̄敢bē記得咱ê歷史，hō͘咱m̄甘願放hia ê殺人放火ê人去耀武揚威。
古早開天闢地ê時代，咱人間ê第一ê先祖講是叫作「亞當」。這個亞當生二個kiáⁿ，大漢ê阿兄叫該隱，細漢ê小弟叫亞伯。二個兄弟起冤家koh起怨恨，結果該隱soah kā亞伯殺死，tâi tī田岸ê角頭hia，想講已經無人知影。上帝問該隱：「恁小弟tī tó位？」該隱講：「我thài會知？我to無teh食飽專門teh照顧亞伯ê人！？」上帝講：「你免騙我，亞伯hō͘你殺死tâi tī土底，伊ê血tùi土底chhèng到天頂，向上帝喝冤枉，伊ê聲猶tī這世間teh âu叫」。咱台灣話叫做「冤魂不散」ê意思。人間權勢ê統治者，想講世間人攏bē記了了ê時陣，天頂ê上帝tī hia目睭金金teh看，tùi一千九百四十七年以來犧牲tī中國人統治者手中ê幾ā萬台灣人純全ê生命猶未安息，目睭猶m̄願合，in ê聲猶tī這世間âu叫，che就是咱大家今á日開紀念會tio̍h-ài清楚ê代誌。
我作一個牧師人，hō͘各社團拜託來主持這個大會，mā是用這款心情，beh將這個犧牲ê生命，這個悽慘ê歷史，koh一擺排列tī上主ê面前，排列tī上主ê義理kap審判ê台前。Tī上帝犧牲ê十字架ê下面，我看著hia ê台灣人菁英ê墓，ta̍k個墓攏是空空，kap主耶穌ê墓仝款，in hia ê人已經無koh tòa tī墓內，攏已經復活lah！In活tī咱台灣美麗島ê每一個角頭，活tī你kap我每一個人ê心內。